《与黎职方吕光禄共赋岘山石尊》
明代·王世贞

李相昔鲸饮，颜公复鸿鶱。遂令兹山名，远并太傅尊。

闰季大火流，清阴犹未髡。选胜仍选良，避蒸因避喧。

稍惊蒙茸豁，遂辞䆗窱扪。俨然见中洼，宛尔发清源。

北斗与南箕，不挹名空存。安得泻天瓢，下注此石樽。

左揽仙人箸，右洗玉女盆。夕旭代为薪，青山借作飧。

遥吹从东来，密箐轻飙翻。一酌浇磊磈，再举超笼樊。

首骖华胥路，息驾众妙门。始知汎三雅，有待犹为烦。

作者简介：王世贞（1526年－1590年）字元美，号凤洲，又号弇州山人，汉族，太仓（今江苏太仓）人，明代文学家、史学家。“后七子”领袖之一。官刑部主事，累官刑部尚书，移疾归，卒赠太子少保。好为古诗文，始于李攀龙主文盟，攀龙死，独主文坛二十年。有《弇山堂别集》、《嘉靖以来首辅传》、《觚不觚录》、《弇州山人四部稿》等。